Paytextê Almanya Berlîn de polîtîkaya hukmatî  û Yewîya Ewropa yê vera multecîyan û tetbîrê ke vîrusê Korona girewtî ameyî protestokerdene.
60 kesan ra grûbêke Meydanê Kottbuserî Torî de ameye pêsere û bi pankartan sloganan waşt ke wa sînorî multecîyan rê bêrê akerdene. Qiseykerdişan de ame vatene ke sînorê Tirkîya-Yunanîstanî de bi hezaran multecîyî mergî rê caverdîyayî û ame waştene ke wa ê bêrê xelisnayene. Çalakwanan tedbîrê hukmatî yê vera Korona zî protesto kerdî û vat ê têna karê sermayedaran pawenê. Çalakwanan bi slogana 'qefilnayîşê sînoran çare nîyo, sînorî zî sey Korona mirnenenê' bale ante muhîmîya problemê multecîyan ser. Grubêka Antî-faşîste bi hêrişê polsîsan vila bîye û tayî kesî ameyî destbendkerdene.
